
E L Ő T E R J E S Z T É S

Sülysáp Város Önkormányzata Képviselő-testületének

2014. április 16-án tartandó munkaterv szerinti ülésére

19. napirendhez

Tárgy: Józsa Józsefné önkormányzati bérlakás megvásárlása iránti kérelme 
Tisztelt Képviselő-testület!
Józsa Józsefné több éve bérlője volt az egyik Iskola utcai bérlakásunknak, majd 2013. január 1-jével átköltözött a Kis köz 27/2. szám (3968/2 hrsz.) alatt található, időközben megüresedett 82,53 m2 hasznos alapterületű komfortos önkormányzati lakásba, melyért jelenleg 40.440 Ft/hó bérleti díjat fizet. Beköltözés előtt az önkormányzat – a bérlő kívánságának megfelelően – kis mértékben átalakítatta és felújítatta a lakást.

Józsa Józsefné most azzal fordult a Képviselő-testülethez, hogy szeretné megvásárolni a lakást – melyhez kb. 250 m2 kert és egy kis tároló tartozik –, egyösszegű vagy rövidtávú részletfizetéssel. Az eladási ár meghatározásában kérte figyelembe venni, hogy több évtizeden keresztül a helyi általános iskolában dolgozott, vele élő lánya pedig köztisztviselő.
Az ingatlanrész – miután egy ikerház egyik lakásáról van szó – vagyonkataszter szerinti becsült értéke 6.981.500 Ft. 

Közel száz sülysápi lakáseladási hirdetést feldolgozva (a szélsőséges árak figyelmen kívül hagyásával) 128.465 Ft/m2 átlagos eladási árat kaptunk, azonban a szerződések feltehetőleg ennél legalább 10 %-kal alacsonyabb összegen realizálódnak. A szóban forgó lakás értékéből levon, hogy ikerházról van szó, egy eléggé kisméretű kerttel, azonban elhelyezkedése ezt kompenzálja. Mindezt összevetve azt mondhatjuk, hogy nagyjából 9.500.000 Ft-os áron mozog a szóban forgó lakás piaci értéke.

Ugyanakkor álláspontom szerint a döntésben elsődleges szempont az, hogy az ingatlan a jobb minőségű bérlakásaink közé tartozik, és településstratégiailag is jó az elhelyezkedése, így az eladását – az ésszerűen várható maximális eladási ártól függetlenül – nem javaslom.

Kérem a Képviselő-testület szíves döntését az ügyben.

…/2014. (IV. 16.) ÖKT határozati javaslat

Sülysáp Város Önkormányzatának Képviselő-testülete az Mötv. 107. §-a alapján úgy dönt, hogy a Sülysáp, Kis köz 27/2. szám (3968/2 hrsz.) alatti önkormányzati bérlakást nem kívánja értékesíteni.




Határidő: azonnal
Felelős: polgármester
Sülysáp, 2014. április 8.

Horinka László s.k.

polgármester
[image: image1.emf]
PAGE  
3/3

